Karmivat pianotunnit

Karmivat pianotunnit () on 13. kirja R. L. Stinen kirjoittamassa Goosebumps-kirjasarjassa.

Juoni 

Jerry Hawkins on juuri muuttanut vanhempiensa kanssa uuteen taloon, jonka ullakolta hän löytää vanhan pianon. Myöhemmin yöllä Jerry kuulee huoneensa yläpuolelta, siis ullakolta, pianomusiikkia, mutta kun hän menee tutkimaan asiaa, kukaan ei soita pianoa. Seuraavana yönä hän kuulee taas musiikin, muttei löydä vieläkään mitään. Lopulta Jerry näkee haamumaisen naisen soittamassa pianoa, joka on siirretty alakertaan oleskeluhuoneeseen. Naisen kasvot sulavat pois, ja pään paikalla on vain kallo. Jerry kiljuu vanhempansa hysteerisenä paikalle. Huomattuaan Jerryn kiinnostuksen pianoa kohtaan Jerryn vanhemmat ilmoittavat hänet pianotunneille tri. Shreekin luokse.

Shreek on ystävällinen, joulupukkimainen vanha mies, joka kertoo Jerrylle jatkuvasti hänen käsiensä upeudesta. Lopulta Jerry saa kutsun Shreekin yksityiskoulun tunneille. Kun Jerry kertoo asiasta aasialaiselle Kimille, tyttö järkyttyy ja juoksee pois. Shreekin luona Jerry huomaa käytävällä heti moppausrobotin, ja Shreek kertookin, että hänen talonmiehensä Toggle on robottivelho. Tunnin jälkeen Jerry eksyy, ja Toggle auttaa hänet sisäänkäynnin luokse luvaten myös näyttää pojalle hänen yksityisen työhuoneensa seuraavan kerran pojan vieraillessa talossa.

Jerry palaa kotiin ja kuulee taas haamun pianonsoiton. Haamu nostaa kätensä, ja Jerry huomaa veriset tyngät siinä, missä käsien pitäisi olla. Jerry pelästyy niin kovin, että hän pyörtyy. Herätessään hän kuulee joutuvansa menemään psykiatrille, jossa hänelle kerrotaan, että hän vain kuvittelee haamun muttei ole hullu. Ulkona Jerry tapaa taas Kimin ja kysyy, miksi tämä järkyttyi niin paljon. Kim vain sanoo kuulleensa koulusta paljon kauhutarinoita, ja olleensa myöhässä viulutunniltaan.

Jerry päättää lopettaa pianotunnit, ja hänen vanhempansa pyytävät kertomaan asiasta itse. Jerry kertookin, ja Shreek raivostuu ja alkaa karjua tarvitsevansa Jerryn kädet. Shreek tarttuu Jerryn käsiin ja pakottaa hänet jäämään. Jerry pakenee auditorioon, jossa hän huomaa riveittäin mustia pianoja, joita soittavat ihmiskädet... ja vain ihmiskädet. Shreek sukeltaa ilman halki Jerryn kimppuun ja tarttuu hänen nilkkoihinsa.

Herra Toggle saapuu paikalle pelastamaan Jerryn hengen laittamalla Shreekin pois päältä. Paljastuu, että Shreek on vain robotti. Jerry pyytää Togglea laittamaan myös pianot pois päältä, ja tämä suostuu. Kun Jerry kääntyy lähteäkseen, Toggle ilmoittaa olevansa robotinrakentaja, muttei osaa tehdä kunnollisia käsiä. Sen vuoksi myös hän tahtoo saada Jerryn kädet.

Jerry yrittää paeta, mutta huomaa yhtäkkiä kotinsa tyttöhaamun. Haamu huutaa yrittäneensä varoittaa Jerryä, pelästyttää hänet pois talosta. Haamu vie haamuystäviensä kanssa Togglen pois, eikä häntä nähdä enää. Viimeisessä kohtauksessa Jerry päättää alkaa harrastaa koripalloa. Hänen valmentajansa sanookin, että hänellä on upeat kädet - upeat pallonkuljetuskädet.

Henkilöt 
Jerry Hawkins – Päähenkilö, joka muuttaa uuteen taloon ja alkaa ottaa pianotunteja.
Kim – Jerryn ystävä hänen uudesta koulustaan.
Herra ja rouva Hawkins – Jerryn vanhemmat, jotka alun perin keksivät pianotunti-idean.
Tri Shreek – Pianonsoiton opettaja, jonka tunneilla Jerry alkaa käydä.
Herra Toggle – Tri Shreekin pianokoulun talonmies ja ”robottivelho”.

TV-versio 
TV-versiossa soiva musiikki on Beethovenin Kuutamosonaatti.
Tv-versio seuraa muutamin muutoksin kirjan juonta:
Kirjassa Jerry tapaa Kimin uudessa koulussaan, tv-versiossa hän tapaa hänet kotinsa ulkopuolella.
Kirjan lopussa baseballvalmentaja kehuu Jerryn sieppauskäsiä, tv-versiossa sen tekee Kim.
Kirjassa Shreek antaa Jerrylle pianotunteja kotona. Tv-versiossa Jerry käy pianokoulussa alusta alkaen.
Kirjassa Jerry ei kehu itseään. Tv-versiossa hän sanoo itseään ensin tiedemieheksi ja sitten maailmankuuluksi tutkijaksi.

Yhdysvaltalaiset romaanit
Nuortenkirjat
Vuoden 1993 kirjat

en:Piano Lessons Can Be Murder